Saksan apulaisliittokanslerin mukaan maan vastaanottokyky on äärirajoilla. Varsinainen ongelma ei ole tulijoiden määrä vaan se, että heitä on tullut lyhyessä ajassa paljon.

Saksan apulaisliittokansleri Sigmar Gabriel on nostanut arviota maahan tänä vuonna saapuvien pakolaisten määrästä. Gabriel arvioi, että Saksaan tulee tänä vuonna miljoona turvapaikanhakijaa.

Saksan hallituksen aikaisempi arvio oli, että tulijoita on tänä vuonna 800 000.

Hänen mukaansa maan vastaanottokyky on nyt äärirajoillaan.

Tagesspiegel-lehdelle (siirryt toiseen palveluun) antamassaan haastattelussa hän täsmentää, että ongelma ei ole turvapaikanhakijoiden määrä, vaan se, että he ovat tulleet hyvin lyhyellä ajanjaksolla.

EU-maiden sisäministeri kokoontuvat tänään maanantaina pohtimaan keinoja suuren pakolaismäärän hallitsemiseen. Gabriel pitää tärkeänä, että EU-maat antavat pikaisesti 1,5 miljardia euroa Libanonissa ja Jordaniassa olevien pakolaisleirien olojen parantamiseksi.

Avustusrahalla hankittaisiin leireille mm. asuntoja, ruokaa ja kouluja.

Saksan liittokanslerin Angela Merkelin avustaja ilmoitti tänään, että maa pitää rajat edelleen avoinna. Rajavalvontaa on tosin tiukennettu.

Lähteet: AFP, Yle